กรมชลฯ เร่งระบายน้ำหลังฝนตก 3 จังหวัดชายแดนภาคใต้ ทำให้ปัจจุบันสถานการณ์ได้คลี่คลายกลับเข้าสู่ภาวะปกติแล้ว
นายประพิศ จันทร์มา อธิบดีกรมชลประทาน เปิดเผยว่า ในช่วงวันที่ 6-8 มกราคม ที่ผ่านมา มีฝนตกหนักในพื้นที่ 3 จังหวัดชายแดนภาคใต้ คือนราธิวาส ยะลา และปัตตานี ส่งผลให้เกิดน้ำท่วมขังพื้นที่ลุ่มต่ำและน้ำล้นตลิ่งในบางพื้นที่ของลุ่มน้ำปัตตานี จึงได้สั่งการให้สำนักงานชลประทานที่ 17 เร่งระบายน้ำออกจากในพื้นที่ เพื่อบรรเทาความเดือดร้อนของประชาชนโดยเร็วที่สุด ได้เดินเครื่องสูบน้ำที่ติดตั้งเพื่อเร่งพร่องน้ำไว้ก่อนหน้านี้แล้ว โดยที่จังหวัดนราธิวาส ได้เดินเครื่องสูบน้ำเคลื่อนที่ 9 เครื่อง และเครื่องสูบน้ำ Hydro Flow 4 เครื่อง ส่วนที่จังหวัดปัตตานี เดินเครื่องสูบน้ำบริเวณโรงพยาบาลโคกโพธิ์ อำเภอโคกโพธิ์ 1 เครื่อง ปัจจุบันสถานการณ์น้ำในพื้นที่ 3 จังหวัดชายแดนภาคใต้ได้คลี่คลายกลับเข้าสู่ภาวะปกติแล้ว ทั้งนี้ กรมชลประทาน จะยังคงเฝ้าระวังและติดตามสภาพอากาศ รวมถึงสถานการณ์น้ำอย่างใกล้ชิด จนกว่าจะหมดฤดูฝนของภาคใต้ และกำชับให้โครงการชลประทานในพื้นที่แจ้งเตือนประชาชนให้รับทราบสถานการณ์น้ำอย่างต่อเนื่อง เพื่อให้สามารถเตรียมพร้อมรับมือได้อย่างทันท่วงที